Hip-hop, chanzuns d’amur e Linard Bardill?
Gea, quai è pussaivel! Ina tura tras differents stils e lura vinavant en il mund da film

Cun Linard Bardill ha Claudia Cadruvi (ANR) discurrì

Bunamain 15 onns ha el stuì rimnar experientscha enfin ch’el ha ristgà d’edir in DC be cun chanzuns d’amur. Uss è il DC da Linard Bardill vegni sin fiera. El sa numna “1 Traum & 12 Lieder”. Spezial n’è betg sulet ch’il chantautur fa in DC deditgà be a l’amur, nov è era la musica. Davent dal stil dals onns 40 cun Glenn Miller enfin tar hip hop emprova Bardill ora dal tut. Ensemen cun auters musicists svizzers sco Roman Camenzind e Dodo Hug gartegia l’experiment.

Il “Tages-Anzeiger” numna Vus il meglier autur da chanzuns d’amur da lieunga tudestga. N’essas Vus betg gia memia vegl da scriver e chantar chanzuns d’amur?
Linard Bardill: La chanzun d’amur è adina stada mia chanzun preferida. Ma fin uss n’hai jau betg gì il curaschi da far in entir DC cun chanzuns d’amur. A mai para quai insatge dal pli grev ch’i dat. Per scriver chanzuns d’amur van ins ina via graschla tranter l’intim ed il general. I n’astga dentant betg daventar “kitsch” penibel. Far in program da concert be cun chanzuns d’amur è fitg difficil. En sasez èsi plitost da dumandar daco ch’jau n’hai betg fatg quai pli baud? La resposta è: Jau hai duvrà l’experientscha da 15 onns concerts e far chanzuns. Nus vivain en in temp nua ch’i dovra amur. Il clima general da la societad è fraid. Perquai na lev jau questa giada betg confruntar la glieud cun in tema politic mabain cun in tema davart la relaziun tranter ils umans. E qua ma stat l’amur a cor: Jau viv da l’amur.

Sin il nov DC chantais Vus en in lieu: “Es kichert mis Knü und es jodlet mini Seel.” Co vegnis Vus sin da quai?
La poesia sto ir novas vias. P. ex. sche jau chant “Ti es mes curtin ed jau sun la flur” n’è quai en sasez betg insatge nov. Nov è be ch’in um di ch’el saja ina flur. Normalmain è adina la dunna la flur ch’ha da spetgar sin l’avieul. Jau na scriv betg poesias ermeticas – quellas poesias che be in per intellectuals chapeschan. La sgnocca cun il schanugl che ri hai jau fatg perquai ch’jau na crai betg ch’ins balla be cun il corp sut, mabain jau saut cunzunt cun la schanuglia. Impurtant è simplamain ch’ins sa deliberescha cun las poesias e fa liber cun ellas in champ per ils sentiments.

La chanzun “Jau sun il luf” ha in tut auter stil. È quai perquai che Vus chantais quella ensemen cun Dodo?
Jau leva ir ina via ch’jau na sun ì enfin uss. Jau hai empruvà ora stils da musica dad auters decennis. La chanzun dal “luf” cun Dodo Hug ha il stil dals onns 40 cun Glenn Miller. La chanzun “Orpheus” è alura il hip hop dad oz, cun il musicist Roman Camenzind da la avantgarda svizra. Lura hai tipicas chanzuns dals onns 60 u era da disco. Igl è stà per mai ina tura d’orizont atras ils stils ils pli divers.

Èsi betg immens cumplitgà da registrar in DC cun tantas furmaziuns differentas?
Quest DC è stada per mai la pussaivladad da sunar cun musicists excellents che sunan auters stils. Jau hai vulì savair sche jau poss far il viadi tras ils differents stils da musica e restar adina anc il Linard Bardill. Jau hai fatg differents DC’s cun be in stil. Questa giada hai jau fatg in DC cun ils stils dals ultims decennis. Sche quai è gartegià alura grazia a la participaziun dad immens buns musicists.

Ma cun tants differents musicists na vegni betg ad esser pussaivel da far ina turnea?
Bain. Cun quatter u tschintg musicists sun jau bun da far pli u main quest DC. Nus avain l’intenziun da far tschintg u sis concerts la stad ad open airs: Philip Küng al bass, Walter 

Keiser a la battaria, Thomas Fessler sco ghitarrist e Peter Wagner al keybord. Cun questa furmaziun pon ins far bunamain tut.

E tge datti sco proxim da Linard Bardill. Puspè in DC u in cudesch?
Gist uss è vegnì ora in DC per uffants. Quel ha num “Gimli der Zwerg”. Las proximas dumengias la damaun vegn ella era emessa en il Kinderclub da DRS 1 a las 8.30 cura ch’ils creschids  dorman anc. In auter project ch’jau hai è in film dal qual jau hai scrit il scenari. Il reschissur è Kaspar Kasic da Turitg che fa uschiglio films documentars. I vegn a dar in sort roadmovie che sa splega era en Val Müstair. Igl è propi mes tema preferì: I sa tracta d’ina istorgia d’amur.